2008 TC3
{{DISPLAYTITLE:2008 TC3}}

Den 2008 TC3 (provisoresch Bezeechnung vum Entdecker: 8TA9D69) war den éischten Asteroid, fir deen eng Kollisioun mat der Äerd (Antrëtt an d'Atmosphär) korrekt virausberechent gouf. Den Ofstuerz war de 7. Oktober 2008 iwwer der Nubescher Wüst erfollegt. Méint drop goufe Brochstécker vum Asteroid (Meteoritten) am Ofstuerzgebitt fonnt. (D'Bezeechnung vun de Meteoritten déi fonnt goufen ass: "Almahata Sitta")

Entdeckung, Observatiounen a Virausso 
De ganz klengen Asteroid gouf de 6. Oktober 2008 nëmme gutt 20 Stonne viru sengem Zesummestouss mat der Äerd vum Richard A. Kowalski um Catalina Sky Survey entdeckt, wéi en nach baussenzeg vun der Äerdmoundbunn geflunn ass. No der éischter Meldung hunn d'Astronomen a ville Länner d'Approche vum Himmelskierper observéiert. Astronomesch Observatioune ware bis zum Antrëtt an den Äerdschiet, de 7. Oktober um 03:49 MESZ, méiglech. Bei den Observatioune goufen och periodesch Hellegkeetsvariatioune festgestallt an doraus gouf geschloss, datt den 2008 TC3 géif aussergewéinlech séier rotéieren. D'Dréiungen ëm zwou Achsen hu Periode vun 99,173 a 96,988 Sekonne gewisen Aus iwwer 500 astrometresche Miessunge konnt de geneeë Kollisiounskurs berechent ginn. D'Bunndate vum ongeféier 4 m groussen an 80 t schwéieren Asteroid weisen, datt hien de 7. Oktober 2008 um 04:46 MESZ iwwer dem Norde vum Sudan, an d'Nubesch Wüst ëstlech vum Nil, eroffale géif. Duerch d'Bunngeometrie vum Asteroid gouf den Antrëtt an d'Atmosphär vun der Äerd mat enger klenger Relativvitess vun 12,8 km/s errechent. Wéinst der klenger Gréisst vum Himmelskierper waren op der Äerd keng bedeitend Schied z'erwaarde gewiescht.

Kuckt och 

 Palermo-Skala
 Turiner Skala
 Lëscht vun äerdnoen Asteroiden
 (99942) Apophis
 1950 DA

Literatur 
 Jan Hattenbach: Feuerball mit Ansage. Sterne und Weltraum 12/2008, S. 18–20, ISSN 0039-1263.
 Roberta Kwok: Astronomy: The rock that fell to Earth. Nature 458, 401–403 (25. Mäerz 2009).
 P. Jenniskens: The impact and recovery of asteroid 2008 TC3 Nature 458, 485–488 (26. Mäerz 2009) onlinelibrary pdf
 Tilmann Althaus: 2008 TC3 – Vom Asteroiden zum Meteoriten. Sterne und Weltraum 05/2009, S. 18–20.
.

Um Spaweck 

 Impakt vum 2008 TC3 um Dënschdegmueren
 Asteroid kollidéiert mat der Äerd
 Den Asteroid dee mat der Äerd kollidéiert hat
 Observatiounsbericht vum Matthias Busch, Starkenburg-Observatoire Heppenheim
 Spiegel Online Bericht nom Aschlag

TC3
Astronomesch Objeten déi 2008 entdeckt goufen
Net numeréiert Asteroiden